Številka: 010-82/2016/148

Datum: 8. 11. 2022

Zadeva: SISTEMSKO POJASNILO GLEDE IZPOLNJEVANJA POGOJA »V PISNI OBLIKI IN OVERJENE DANE PRAVICE IZVAJATI RUDARSKA DELA NA ZEMLJIŠČU« V UPRAVNIH POSTOPKIH PO 34., 46., 50., 51. in 60. ČLENU ZAKONA O RUDARSTVU (Uradni list RS, št. 14/14 – uradno prečiščeno besedilo, 61/17 – GZ in 54/22)

V zadnjem času stranke k vlogam za pridobitev, podaljšanje časa veljavnosti in prenos rudarskih pravic za izkoriščanje mineralnih surovin, v smislu dokazovanja izpolnjevanja pogoja »od lastnika zemljišča v pisni obliki in overjene dane pravice izvajati rudarska dela na zemljišču«, prilagajo zelo različne pogodbe z lastniki zemljišč. Za zemljišča, ki so v zasebni lasti, prilagajo pogodbe o služnosti, zakupne (najemne) pogodbe in enostranske izjave volje, ki so ali niso v obliki notarskega zapisa, ki imajo ali nimajo overjenih podpisov itd. Za zemljišča, ki so v lasti Republike Slovenije in v upravljanju Sklada kmetijskih zemljišč in gozdov Republike Slovenije (v nadaljnjem besedilu: SKZG) ali družbe Slovenski državni gozdovi d.o.o. (v nadaljnjem besedilu: SiDG) pa stranke v nekaterih primerih prilagajo *pogodbe o služnosti pod odložnim pogojem*, t.p. da se služnostna pravica ustanovi in začne veljati šele, ko bo služnostni upravičenec predložil SKZG oziroma SiDG veljavno sklenjeno koncesijsko pogodbo. Šele po izpolnitvi tega (odložnega) pogoja se pogodbene stranke zavezujejo (v roku 30 dni) pristopiti k sklenitvi aneksa k tej pogodbi o služnosti, s katerim bo služnostnemu upravičencu dano zemljiško knjižno dovolilo za vpis v zemljiško knjigo.

Z namenom poenotenja prakse in pospešitve postopkov, Ministrstvo za infrastrukturo v nadaljevanju podaja pojasnila glede izpolnjevanja pogoja »dane pravice izvajati rudarska dela na zemljišču«, v različnih postopkih po Zakonu o rudarstvu (Uradni list RS, št. 14/14 – uradno prečiščeno besedilo, 61/17 – GZ in 54/22; v nadaljnjem besedilu: ZRud-1).

1. **Vrste pravnih poslov glede na število udeležencev in bistvene sestavine pravnih poslov**

Pravne posle glede na število izjavljenih volj delimo na enostranske in dvostranske ali večstranske pravne posle.

Pravne ali fizične osebe, ki so lastniki zemljišč, lahko za potrebe upravnih postopkov sklepajo različne pravne posle (kot obrazloženo v nadaljevanju), in sicer enostranske izjave volje, zakupne oziroma najemne pogodbe, pogodbe o ustanovitvi služnosti, medtem ko SKZG ali SiDG za namen izkoriščanja mineralne surovine sklepata samo pogodbe o ustanovitvi služnosti.

1. **Enostranska izjava volje oziroma enostranski pravni posli**

Enostranski pravni posli nastanejo z izjavo volje ene stranke, ob izpolnitvi z zakonom določenih pogojev, in povzročijo nastanek novega oziroma prenehanje obstoječega pravnega razmerja oziroma pravice že z izjavo volje ene od strank tega pravnega razmerja (npr. enostranska izjava volje v različnih zahtevah in dovolilih, odpoved zakupne oziroma najemne pogodbe idr.).

1. **Dvostranski ali večstranski pravni posli**

Dvostranski ali večstranski pravni posli (pogodbe) nastanejo na podlagi izjave volje dveh ali več pogodbenih strank, t.p. da gre za skladne, »enako usmerjene« izjave volj dveh ali več oseb.

1. **Ustanovitev služnosti**

Skladno z določbami Stvarnopravnega zakonika (Uradni list RS, št. 87/02, 91/13 in 23/20) se za nastanek (stvarne/osebne) služnosti poleg veljavnega pravnega posla, iz katerega izhaja obveznost ustanoviti služnost (t. i. pogodba o ustanovitvi služnosti), zahteva še zemljiškoknjižno dovolilo in vpis v zemljiško knjigo. Služnost torej nastopi šele z njenim vpisom v zemljiško knjigo. V primerih, ko stranke sklepajo služnost s tretjo osebo, ki je lastnik zemljišča, mora zato pogodba o ustanovitvi služnosti vsebovati tudi zemljiškoknjižno dovolilo, služnost pa mora biti vpisana v zemljiško knjigo.

Za primere, ko se služnost sklepa s SKZG ali SiDG, pa je potrebno upoštevati tudi določbe predpisov, ki urejajo stvarno premoženje države in samoupravnih lokalnih skupnosti. Tako 71. člen Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18; v nadaljevanju: ZSPDSLS) določa, da se pogodba o ustanovitvi služnosti sklene po metodi neposredne pogodbe, pri čemer obveznost objave namere ni potrebna, ter je v le-tej treba služnost določiti tako, da čim manj obremenjuje nepremičnino. Nadalje 74. člen ZSPDSLS določa, da zemljiškoknjižno dovolilo za vpis služnosti ali stavbne pravice na nepremičnini v zemljiško knjigo upravljavec nepremičnine izroči nasprotni pogodbeni stranki:

* po prejemu celotnega nadomestila, ki ga je treba plačati v 30 dneh po sklenitvi pogodbe ali izdaji računa, ali
* v primeru periodičnega odplačevanja nadomestila za služnost, po plačilu prvega obroka nadomestila, ki znaša najmanj 20 odstotkov celotnega nadomestila, pri čemer se pri časovno neomejenih pravicah 20 odstotkov celotnega nadomestila obračuna po znesku za 30 let.

V primeru sklenitev pogodb o služnosti pod odložnim pogojem (ki jih sklepata SKZG ali SiDG) torej vpis v zemljiško knjigo še ni mogoč, dokler odložni pogoj (npr. predložitev veljavno sklenjene koncesijske pogodbe) ni izpolnjen, zato do izpolnitve odložnega pogoja služnost ne nastane.

1. **Zakup ali najem**

Pogodba o zakupu je pogodba, s katero se zakupodajalec zaveže izročiti določeno stvar v rabo zakupniku, ta pa se zaveže plačevati dogovorjeno zakupnino. S to pogodbo se stranki dogovorita o predmetu (običajno je to vrt, travnik, njiva, vinograd...), ki ga zakupodajalec da zakupniku v zakup. Predmet zakupne pogodbe je stvar, ki se z redno rabo izrabi in stvar, ki daje plodove. Pri zakupu gre praviloma za obratovalno dolžnost, ki izvira iz same zakupne pogodbe. Zakup je podoben najemu, vendar se po naravi razlikuje v tem, da je pri zakupu zakupnik upravičen do uživanja plodov.

1. **Bistvene sestavine, ki jih mora skladno s predpisi in namenom dokazovanja izpolnjevanja pogojev po določbah ZRud-1 vsebovati posamezen pravni posel**

Bistvene sestavine, ki jih morajo vsebovati pravni posli, določa veljavna zakonodaja. Za potrebe pridobitve, podaljšanja časa veljavnosti in prenosa rudarskih pravic morajo pravni posli, poleg vsebine, ki jo za posamezno vrsto pravnega posla določa relevantna zakonodaja, vsebovati vsaj:

* navedbo subjektov, ki sklepajo pravi posel:
  + pri fizični osebi: ime, priimek, stalno/začasno prebivališče, EMŠO, davčna številka;
  + pri pravni osebi (podatki iz AJPES): firma/skrajšana firma, poslovni naslov, matična številka, davčna številka, zakoniti zastopnik (ime, priimek, navedba funkcije);
* namen sklenitve pravnega posla (npr. za raziskovanje / izkoriščanje / opustitev izkoriščanja mineraln-ih(-e) surovin(-e)) ter s tem povezano izvajanje rudarskih del;
* čas trajanja oziroma obdobje sklenitve pravnega posla (npr. za čas od 14.10.2022 do 14.10.2038);
* navedbo parcelnih številk zemljišč, za katere se sklepa pravni posel, ter navedbo imena in šifre katastrske občine, v kateri se posamezno zemljišče nahaja, če gre za del zemljišča pa tudi točno navedbo, na kateri del zemljišča se pravni posel nanaša; prostorske podatke je treba navesti v državnem koordinatnem sistemu ETRS (D96/TM) s koordinatama e in n;
* vrsto mineralne surovine, za izkoriščanje katere se sklepa pravni posel, skladno s 4. členom ZRud-1;
* zemljiško-knjižno dovolilo pri pravnih poslih, ki se vpisujejo v zemljiško knjigo (vzorec priložen k temu sistemskemu pojasnilu MZI).

1. **Ustrezni pravni posli v upravnih postopkih po ZRud-1 in njihova overitev**
2. **Izpolnjevanje pogoja, da je pravica izvajati rudarska dela na zemljišču »overjena«**

ZRud-1 v 2. točki drugega odstavka 34. člena, 2. točki tretjega odstavka 46. člena glede dane pravice izvajati rudarska dela na zemljišču določa, da mora biti le-ta v pisni obliki in overjena. Zadevna določba 46. člena ZRud-1 posredno velja tudi v primeru podaljševanja rudarske pravice po 50. členu ZRud-1 (4. točka prvega odstavka) in prenosu rudarske pravice po 51. členu ZRud‑1 (3. točka prvega odstavka).

Glede na dikcijo iz ZRud-1 je mogoče zaključiti, da za potrebe upravnih postopkov s področja rudarstva zadošča, da so na pogodbah in enostranskih izjavah volje overjeni podpisi, ne zahteva pa ZRud-1, da bi bila listina sestavljena v obliki notarskega zapisa. Pogodbe in enostranske izjave volje, ki nimajo overjenih podpisov (kot pojasnjeno v nadaljevanju), niso ustrezna dokazila o izpolnjevanju pogoja *overjene dane pravice izvajati rudarska dela na zemljišču*.

Glede vprašanja, ali po ZRud-1 zadošča upravna ali notarska overitev podpisov pa pojasnjujemo, da je notarska overitev podpisov zahtevana za vse pravne posle, ki služijo za postopke pred sodiščem, za postopke pred upravnim organom pa zadošča upravna overitev podpisov. Tako se zahteva za:

* enostranske pravne posle ter najemne oziroma zakupne pogodbe, ki se ne vpisujejo v zemljiško knjigo, upravna ali notarska overitev podpisov,
* prodajno pogodbo in pogodbo o ustanovitvi služnosti, ki vsebujejo zemljiškoknjižna dovolila in se vpisujejo v zemljiško knjigo, pa se zahteva notarska overitev podpisov, saj brez nje vpis v zemljiško knjigo ni mogoč.

Osebno istovetnost upravna enota ali notar praviloma ugotavljata na podlagi osebnih dokumentov s fotografijo, torej osebne izkaznice ali potnega lista.

1. **Postopek za pridobitev (nove) rudarske pravice, kamor sodi tudi širitev pridobivalnega prostora v globino in na sosednja zemljišča**

Nove rudarske pravice se skladno s prvim odstavkom 34. člena ZRud-1 lahko pridobijo z javnim razpisom, lahko pa tudi brez njega, če je izpolnjena katera od štirih točk iz drugega odstavka 34. člena ZRud-1.

1. **Postopek za pridobitev rudarske pravice po 1. odstavku ter 1., 3. in 4. točki drugega odstavka 34. člena ZRud-1**

V primerih iz 1. odstavka ter 1., 3. in 4. točke drugega odstavka 34. člena, je skladno s 7. točko prvega odstavka 45. člena ZRud-1 potrebno izpolnjevanje pogoja, da »ima izbrani nosilec rudarske pravice za pridobivalni prostor in pristopno zemljišče, predvideno z rudarskim projektom, pravico izvajati rudarska dela na zemljišču« dokazovati šele pred podpisovanjem koncesijske pogodbe, torej **po** izdaji rudarskega koncesijskega akta (uredbe o rudarski pravici), izvedbi morebitnega javnega razpisa in izdaji odločbe o izbiri nosilca rudarske pravice. V tej odločbi je med drugim navedeno, kje in komu se podeli rudarska pravica, za kakšno mineralno surovino, za kakšno obdobje idr.

Skladno s 46. členom ZRud-1 lahko v primeru, ko kandidat za nosilca rudarske pravice za izkoriščanje ni lastnik zemljišča, ki je s koncesijskim aktom določeno za pridobivalni prostor, ali ko ni lastnik pristopnega zemljišča, pridobi pravico izvajati rudarska dela na takšnem zemljišču s pravnim poslom za pridobitev pravice izvajati rudarska dela na tujem zemljišču, sklenjenim z lastnikom tega zemljišča. Skladno s tretjim odstavkom 46. člena ZRud-1 za pravico izvajati rudarska dela na zemljišču po tem zakonu velja:

1. izpisek iz zemljiške knjige, iz katerega izhaja, da razpolaga nosilec rudarske pravice za izkoriščanje z določeno stvarno ali obligacijsko pravico, ki mu omogoča izvajati rudarska dela, ali

2. od lastnika zemljišča v pisni obliki in overjena dana pravica izvajati rudarska dela, ali

3. pravnomočna sodna ali upravna odločba, ki nosilcu rudarske pravice za izkoriščanje omogoča izvajati rudarska dela na takšnem zemljišču, ali

4. pogodba o prenosu kmetijskih zemljišč in gozdov na Sklad kmetijskih zemljišč in gozdov Republike Slovenije (v nadaljnjem besedilu: Sklad), sklenjena med pravno osebo in Skladom na podlagi 5. člena Zakona o lastninskem preoblikovanju podjetij (Uradni list RS, št. 55/92, 7/93, 31/93, 32/94 – odl. US, 1/96 in 30/98 – ZZLPPO), če iz nje tako izhaja.

Zasebni lastnik zemljišča ali SKZG ali SiDG imajo v tem primeru vse podatke, da z izbranim nosilcem rudarske pravice sklenejo pravni posel brez odložnega pogoja, pri pogodbi o ustanovitvi služnosti pa tudi z zemljiškoknjižnim dovolilom, tako da se služnost vpiše v zemljiško knjigo, s čemer je izpolnjen pogoj »v pisni obliki in overjena dana pravica izvajati rudarska dela na zemljišču«.

1. **Postopek za pridobitev rudarske pravice po 2. točki drugega odstavka 34. člena ZRud‑1**

Povsem drugačna pa je situacija, ko stranka želi pridobiti rudarsko pravico brez javnega razpisa, z izpolnjevanjem pogoja iz 2. točke drugega odstavka 34. člena ZRud-1, torej da je lastnica zemljišča oziroma če ni lastnica, da ima od lastnika v pisni obliki in overjeno dano pravico izvajati rudarska dela na zemljišču. V tem primeru mora stranka že k vlogi za pridobitev rudarske pravice predložiti dokazilo o izpolnjevanju tega pogoja, zato morajo biti vsi pravni posli sklenjeni brez odložnih pogojev, za tiste, ki nastanejo z vpisom v zemljiško knjigo, pa mora biti vpis že izveden.

Služnostna pogodba, sklenjena pod kakršnimkoli odložnim pogojem, zaradi katerega služnosti ni mogoče vpisati v zemljiško knjigo, torej v tem primeru ne izpolnjuje kriterija iz 2. točke drugega odstavka 34. člena ZRud-1. Odložni pogoj ima namreč v takšni pogodbi dva namena:

- služnost se bo sklenila s tistim, ki ga bo ministrstvo izbralo za nosilca rudarske pravice,

- služnost se bo sklenila samo za obdobje, za katero se bo podelila rudarska pravica.

V tem primeru zato ni mogoče govoriti o »dani pravici izvajati rudarska dela na zemljišču«, saj bo ta pravica dana oziroma bo nastala šele po izpolnitvi odložnega pogoja, torej v tem primeru govorimo zgolj o pravici v pričakovanju.

1. **Podaljšanje časa veljavnosti rudarske pravice**

V primeru podaljšanja časa veljavnosti rudarske pravice za izkoriščanje je bil nosilec rudarske pravice že izbran (z ali brez javnega razpisa) in trenutno na podlagi sklenjene koncesijske pogodbe že izvaja rudarsko pravico, želi pa čas veljavnosti rudarske pravice podaljšati, ker v koncesijskem obdobju ni izkoristil celotne količine mineralne surovine, za katero sta bili rudarska pravica in koncesija podeljeni. Koncesionar mora v tem primeru že razpolagati z »overjeno dano pravico izvajati rudarska dela na zemljišču«.

V primeru, ko je določeno zemljišče znotraj obstoječega pridobivalnega prostora v zasebni lasti, se lastnik zemljišča lahko svobodno odloča, ali bo sklenil ustrezen pravni posel tudi za obdobje podaljšanja rudarske pravice ter na ta način omogočil, da ministrstvo, pristojno za rudarstvo, koncesionarju podaljša rudarsko pravico in koncesijo.

Tudi v primeru, ko je lastnik zemljišča RS in je zemljišče v upravljanju SKZG ali SiDG, mora imeti koncesionar s SKZG ali SiDG že sklenjeno pogodbo o ustanovitvi služnosti, služnost pa mora biti vpisana v zemljiško knjigo. Takšen koncesionar je že bil izbran za nosilca rudarske pravice (z ali brez javnega razpisa) in se mu v primeru izražene želje po podaljšanju rudarske pravice in koncesije, služnost za uporabo zadevnih (istih) zemljišč samo podaljšuje. V tem primeru lahko SKZG ali SiDG podaljša služnost le tisti pravni ali fizični osebi, kateri je služnost že bila dana (torej tudi vpisana v zemljiško knjigo), ne pa katerikoli tretji osebi. Ker je v tem primeru služnostni upravičenec znan, je namen odložnega pogoja samo, da se služnost sklene zgolj za obdobje, za katerega bo ministrstvo koncesionarju z odločbo o podaljšanju rudarske pravice podaljšalo čas veljavnosti rudarske pravice

Zato v tem primeru pogodba o ustanovitvi služnosti pod odložnim pogojem, ki se bo sklenila le za tisto obdobje, za katero bo podaljšan čas veljavnosti rudarske pravice, izpolnjuje kriterij iz 4. točke prvega odstavka 50. člena ZRud-1, saj na njeni podlagi ministrstvo, pristojno za rudarstvo, lahko izda odločbo o podaljšanju časa veljavnosti rudarske pravice. Nosilec rudarske pravice je po prejemu odločbe o podaljšanju časa veljavnosti rudarske pravice s SKZG oziroma SiDG dolžan skleniti dodatek k (prvotni) pogodbi o ustanovitvi služnosti (ki vsebuje zemljiškoknjižno dovolilo) ter vpisati takšno služnost v zemljiško knjigo za obdobje podaljšanja časa veljavnosti rudarske pravice, kar je pogoj za sklenitev koncesijske pogodbe. Ker gre za pravico, ki se vpisuje v zemljiško knjigo, pa se zahteva notarska overitev podpisov, saj brez nje vpis v zemljiško knjigo ni mogoč.

1. **Prenos rudarske pravice, ko nosilec rudarske pravice še obstaja**

V primeru, ko določena pravna ali fizična oseba (v nadaljnjem besedilu: prevzemnik rudarske pravice) izkaže interes po prevzemu rudarske pravice za izkoriščanje mineralne surovine iz obstoječega nosilca rudarske pravice (v nadaljnjem besedilu: prenosnik rudarske pravice), gre za situacijo, ko je bil prenosnik rudarske pravice v preteklosti že izbran (z ali brez javnega razpisa), v danem trenutku že izvaja rudarsko pravico in že razpolaga z »overjeno dano pravico izvajati rudarska dela na zemljišču«.

V primeru, da je posamezno zemljišče, ki je znotraj pridobivalnega prostora, v zasebni lasti, se lastnik zemljišča svobodno odloča, ali bo sklenil ustrezni pravni posel tudi s prevzemnikom rudarske pravice ter na ta način omogočil, da se rudarska pravica na tem zemljišču oziroma obstoječem pridobivalnem prostoru iz prenosnika prenese na prevzemnika.

Tudi v primeru, ko je lastnik zemljišča RS, zemljišče pa je v upravljanju SKZG ali SiDG, mora imeti prenosnik rudarske pravice že sklenjeno pogodbo o ustanovitvi služnosti, služnost pa mora biti vpisana v zemljiško knjigo.

Skladno z 2. točko drugega odstavka 51. člena ZRud-1 mora prevzemnik rudarske pravice k vlogi priložiti overjeno izjavo prenosnika rudarske pravice, da se strinja s prenosom rudarske pravice, razen v primeru prenosa rudarske pravice zaradi prenehanja obstoja nosilca rudarske pravice ali smrti nosilca rudarske pravice, ki je fizična oseba. V primeru, da prevzemnik rudarske pravice razpolaga s prej navedeno izjavo prenosnika rudarske pravice z overjenim podpisom, se lahko rudarska pravica prenese samo na to pravno ali fizično osebo in ne na katerokoli tretjo osebo.

Ker lahko v primeru prenosa rudarske pravice tudi SKZG ali SiDG sklene pogodbo o ustanovitvi služnosti samo s potencialnim prevzemnikom rudarske pravice (ki mora biti v odnosu z nosilcem rudarske pravice in z MZI), ne pa s katerokoli tretjo osebo, zadošča za izpolnitev pogoja iz 3. točke prvega odstavka 51. člena ZRud-1 poleg služnosti, ki je vpisana v zemljiško knjigo tudi služnostna pogodba pod odložnim pogojem, ki se nanaša na sklenitev služnosti za obdobje, za katero bo ministrstvo, pristojno za rudarstvo, preneslo rudarsko opravico iz prenosnika na prevzemnika.

Če ima prevzemnik rudarske pravice sklenjeno služnostno pogodbo pod odložnim pogojem, je namreč, podobno kot pri podaljšanju časa veljavnosti rudarske pravice, tudi pri prenosu rudarske pravice namen odložnega pogoja samo, da odlaga stvarno pravico na kasnejši čas, pri čemer služnost začne veljati šele tedaj, ko bo prevzemnik rudarske pravice pridobil odločbo o prenosu rudarske pravice in dejansko prevzel rudarsko pravico od prenosnika in se služnost sklene samo za tisto obdobje, za katero bo ministrstvo preneslo rudarsko pravico iz prenosnika na prevzemnika. Pri tem pa pojasnjujemo, da se rudarska pravica iz prenosnika na prevzemnika lahko prenese največ za obdobje, za katero je bila le-ta podeljena prenosniku. Ker gre za pravico, ki se vpisuje v zemljiško knjigo, pa se zahteva notarska overitev podpisov, saj brez nje vpis v zemljiško knjigo ni mogoč.

1. **Prenos rudarske pravice, ko je bivšemu nosilcu rudarske pravice rudarska pravica že ugasnila**

V primeru, ko prevzemnik rudarske pravice izkaže interes po prevzemu rudarske pravice za izkoriščanje mineralne surovine in je bivšemu nosilcu rudarske pravice rudarska pravica že ugasnila, pravice in obveznosti pa je prevzelo ministrstvo, pristojno za rudarstvo (60. člen ZRud‑1), mora prevzemnik v vlogi dokazati razpolaganje z »overjeno dano pravico izvajati rudarska dela na zemljišču«. V tem primeru morajo torej biti vsi pravni posli sklenjeni brez odložnega pogoja, v primeru pogodbe o ustanovitvi služnosti pa mora biti služnost vpisana v zemljiško knjigo.

mag. Bojan Kumer

MINISTER

Vročiti:

* objava na spletni strani ministrstva, pristojnega za rudarstvo.